Maria Pascual Flaquer

Maria Pascual Flaquer  (Capdepera, Balearrak, 1914 - Porreres, Balearrak, 1937ko urtarrilaren 5ean) balear militante komunista izan zen. Haren ama,  Catalina Flaquer, ahizpa Antonia, eta Roges des Molinar izeneko gainontzeko taldekideekin fusilatu zuten Maria Porrerasko hilerrian.

Ibilbidea 
Capdeperan jaio zen, Catalina Flaquer eta Rafael Pascual zituen gurasoak. Molinar de Palmako auzunean hazi zen, non ama alabekin joan baitzen bizitzera senarragandik banandu zenean.

Gaztetatik hasi zen bere auzoko jarduera sozial eta kulturaletan parte hartzen eta artikuluak idazten Nuestra Palabra, Balearretako Alderdi Komunistaren organoan. Mariari, amari eta Antònia ahizpari Roges des Molinar deitzen zitzaien. 1931n, ama-alabek eta Aurora Picornellek “Emakume-talde” baten prestakuntza bultzatu zuten, emakumezko langileei beren eskubide sozial eta politikoen alde borrokatzeko deia eginez.

Maria jostuna zen eta Palmako Coll plazan San Antonio jantzigintza-dendarako lan egiten zuen. Josep Juliàrekin ezkonduta zegoen, Gazteria Komunisten buruzagiarekin, eta harekin alaba bat izan zuen, Natalia.

1934ko urriko Iraultzaren eta Palman deitutako greba orokorraren ondoren, beste bi emakume komunistarekin espetxeratu zuten, Antònia Pascual bere ahizpa nagusia eta Antonia Miguel Balaguerrekin, bere kideen atxiloketaren aurka protesta egiteagatik. Ondoren, Nazioarteko Sorospen Gorriak sortutako “Masa Koral Antifaxistan” parte hartu zuen, presoen, errepresaliatuen eta haien familientzat laguntzak biltzeko ekitaldiak antolatzeko.

Parte-hartze aktiboa izan zuen manifestazioetan, hala nola martxoan Palman Balearretako hauteskundeen errepikapena eskatzeko egin zenean, edota martxoaren 8ko Manacor bezalako mitin antifaxistetan. Gazteria Sozialisten eta Komunisten bateratze-ekitaldietan parte hartu zuen, Alderdi Komunistako Emakumearen Idazkaritzaren ordezkari gisa. 

1936ko uztaileko estatu-kolpearen ondoren, bere auzoan bertan zegoen larrugintza-fabrika batean ezkutatu zen. Falangistek hiru urteko alaba erabili zuten ezkutalekua aurkitu eta kartzelaratzeko. Ama, Aurora Picornell eta beste lagun batzuk zeuden Can Sales kaleko emakumeen kartzelan sartu zuten. Senarra ere atxilotuta zegoen.

1937ko urtarrilaren 5eko gauean, Aurora Picornellekin (Molinar auzoko bizilaguna) eta Belarmina González Rodríguezekin batera, ama eta alabak fusilatu egin zituzten Porreresko hilerrian. Harrezkero, Roges des Molinar deitzen zaie.

Ikus, gainera 

 Roges des Molinar

Erreferentziak

Kanpo estekak 

Balearrak
Espainiako hobi komunetan lurperatuak
Espainiako komunistak
Exekutatutako aktibistak
Exekutatutako emakumeak
Fusilatuak
Diktadura frankistaren errepresioaren biktimak
Diktadura frankistak hilaraziak
Torturatuak
Balearrak